बसपा सांसद धनंजय हत्या के मामले में गिरफ्तार  
उत्तर प्रदेश में सत्तारूढ़ बहुजन समाज पार्टी के सांसद धनंजय सिंह को हत्या के एक पुराने मामले में रविवार को लखनऊ से गिरफ्तार किया गया।
उत्तर प्रदेश में सत्तारूढ़ बहुजन समाज पार्टी (बसपा) के सांसद धनंजय सिंह को हत्या के एक पुराने मामले में रविवार को लखनऊ से गिरफ्तार किया गया। धनंजय ने इसे राज्य सरकार की साजिश बताया है।  जौनपुर से बसपा के सांसद सिंह को लखनऊ स्थित आवास से शाम को गिरफ्तार किया गया।  लखनऊ के पुलिस उप-महानिरीक्षक डीके ठाकुर ने कहा, "जौनपुर जिले के केराकत थाना क्षेत्र में धनंजय के खिलाफ हत्या का एक मुकदमा दर्ज था। उसी मामले में आज उनकी गिरफ्तारी की गई है।"  धनंजय पिछले कुछ समय से बसपा को अपना बगावती तेवर दिखा रहे हैं। पिछले दिनों बसपा ने पार्टी विरोधी गतिविधियों के आरोप में धनंजय को निलम्बित कर दिया था, लेकिन कुछ समय बाद यह कहकर उनका निलम्बन वापस ले लिया गया कि उन्होंने माफी मांग ली है। बाद में धनंजय ने मीडिया में कहा कि उन्होंने किसी से कोई माफी नहीं मांगी।  गिरफ्तारी के बाद धनंजय सिंह ने संवाददाताओं से कहा, "राज्य सरकार साजिश के तहत मुझ्झे फंसा रही है। मेरे खिलाफ फर्जी मुकदमे दर्ज करवाकर मुझे गिरफ्तार करवाया गया है। प्रदेश सरकार अपने अधिकारों का दुरुपयोग कर रही है।"